Document ID: /roh_data/filtered/fineweb-2-filterrobots_roh.jsonl.gz/47435

Tuts ils scienziads sin il mund constateschian che la midada dal clima saja in fatg, di Thomas Stocker. Dapi l'onn 1900 èsi vegnì 1 grad pli chaud sin noss mund. In indizi è era la Grönlanda. La lieuan mintga di 1 kilometer cubic glatsch. E fin l'onn 2100 pudess la temperatura globala s’augmentar per 4 grads celsius, sch’ils umans na reageschan betg e reduceschan l'emissiun da CO2.
La concentraziun da CO2 s'augmenta
Ils scienziads intercureschan l’istorgia dal clima vi dal glatsch da l’Antarctica. Els foran rusnas da fin 3 kilometers. Uschia pon els raquintar l’istorgia dal clima dals 800’000 onns passads. Da alura fin oz è la concentraziun da CO2 en l’atmosfera s’augmentada per 35%.
Era il papa sa fatschenta cun il clima
E sco Thomas Stocker di na saja il clima betg pli mo in problem dals scienziads. Era represchentants da la regiun sajan conscient dal problem. E papa Francestg haja scrit 2015 en sia enciclica ch’il clima saja in problem global.
Reducir l'emissiun da CO2
La conclusiun è da reducir l'emissiun da CO2 e duvrar dapli energias regenerablas. La finamira sto esser da stabilisar il clima a 2 grads sco la cunvegna da Paris da 2015 pretenda. Uschiglio s’augmentia la temperatura fin 2100 per 4 grads celsius. Quai pudess chaschunar problems per la sanadad dals carstgauns (ins pudess murir da la chalira), ils glatschers svanissan, il livel da la mar s’augmentass e plirs milliuns umans stuessan tschertgar in nov da chasa.
RR actualitad 12:00